Lecție de simț civic de la câțiva copii din Bacău. Cum vor să înfrumusețeze trotuarul din fața blocului
O lecție frumoasă despre simț civic și implicare vine din Bacău. Nemulțumiți de cum arată trotuarul din fața blocului, care era acoperit cu pământ, câțiva copii s-au apucat să planteze acolo flori.
Și cum gesturile frumoase nu trec neobservate, au primit și ajutor când nu se așteptau.
Când a văzut că florile nu cresc, mama unuia dintre copii a cerut sfaturi pe o reţea de socializare, iar postarea a ajuns și sub ochii autorităților locale.
Drept urmare, primăria a trimis în zonă angajați de la spații verzi, care le-au explicat celor mici cum trebuie să procedeze.
Pentru că de această dată totul a fost făcut ca la carte, puștii sunt acum nerăbdători să admire roadele muncii lor.